b'\n_START_ARTICLE_\nKoit (ajaleht)\n_START_PARAGRAPH_\nKoit (1951\xe2\x80\x931953 Bol\xc5\xa1evistlik Lipp) on P\xc3\xb5lva maakonna ajaleht. Ajaleht asutati 1951. aastal, viimane number ilmub 28. juunil 2019._NEWLINE_2011. aasta seisuga ilmus v\xc3\xa4ljaanne kolm korda n\xc3\xa4dalas, 2019. aastal kaks korda n\xc3\xa4dalas. 2019. aastal oli tiraa\xc5\xbe teadmata, kuna Koit polnud Eesti Ajalehtede Liidu liige, kuid tellijate arv j\xc3\xa4i alla tuhande. Toimetuses oli 12 t\xc3\xb6\xc3\xb6tajat, lehte kirjastas 1994. aastal asutatud Osa\xc3\xbching P\xc3\xb5lva Koit.\n_START_SECTION_\nAjalugu\n_START_PARAGRAPH_\nP\xc3\xb5lva rajooni leht Bol\xc5\xa1evistlik Lipp asutati aastal 1951, selle esimene number ilmus 8. m\xc3\xa4rtsil 1951 kahek\xc3\xbcljelisena. 1. jaanuarist 1953 sai ajalehe nimeks Koit. Alates 1. detsembrist 1954 hakkas ta ilmuma neljak\xc3\xbcljelisena. Lehe esimene kirjanduslik kaast\xc3\xb6\xc3\xb6line oli Paul Haavaoks. Aastal 1979 oli ajalehe tr\xc3\xbckiarv 16 000._NEWLINE_Koit on andnud v\xc3\xa4lja lisa- ja erilehti ning erilehek\xc3\xbclgi N\xc3\xa4dal Mitte Ainult Teleris, Tele Raadio Kava, Setomaa, Agu, Uma Leht, Tarbijaleht, Keskkond, Kodukant, Metsaleht, Messileht, Kompass ja Militarist.'